text: Trinbrætter kan nu skrottes
  28 marts 2012 kl. 09.06
  Hele sagaen omkring Vestbanen kan nu tilføjes et nyt kapitel. Nu giver regionsrådet i Region Syddanmark nemlig mulighed for, at nogle trinbræt kan droppes.
  For at gøre Vestbanen klar til fremtidens resjsekort og de nye tog skal trinbrætter langs strækningen renoveres. 
  Det koster 600.000 pr. styk. 300.000 for at forlænge trinbrættet til de nye tog, og 300.000 for at implementere rejsekort-læserne.
  Men som vi tidligere har fortalt i TV SYD, bliver nogle af trinbrætterne kun brugt af meget få personer. Det gælder for eksempel trinbrættet i Hesselmed. 
  Det trinbræt har i gennemsnit omkring én passager om dagen - alligevel var det planen, at trinbrættet skulle renoveres for 600.000 kroner.
  
  Region Syddanmark går ind i sagen
  Den udgift er siden diskuteret af lokalpolitikerne, og nu kommer Region Syddanmark på banen. 
  Regionsrådet i Region Syddanmark har på et regionsrådsmøde mandag gjort det muligt, at nedlægge nogle af de trinbrætter, der næsten ikke bliver brugt. Det skriver P4 Esbjerg. 
  - Regionsrådet siger, at hvis der er et lokalt ønske, og hvis Vestbanens bestyrelse kan blive enige, jamen så vil regionsrådet ikke stille sig i vejen for, at de kan nedlægges, siger regionsrådsmedlem Thyge Nielsen fra Venstre til P4 Esbjerg.
  